10. การควบคุมภายใน

หลังจากที่คณะกรรมการตรวจสอบได้ทำการจัดจ้างผู้ชำนาญเข้าทำการประเมินความเพียงพอของระบบควบคุมภายในของบริษัท
โดยได้เข้ามาทำการประเมินระหว่างวันที่ 19 กันยายน 2545 ถึงวันที่ 8 ตุลาคม 2545 เกี่ยวกับ
องค์กรและสภาพแวดล้อมของการควบคุมภายในของบริษัท การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
ระบบการติดตามงาน
โดยคณะกรรมการและคณะกรรมการตรวจสอบเห็นว่าบริษัทมีระบบควบคุมภายใน
เกี่ยวกับเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้เกี่ยวข้องกับบุคคลดังกล่าวอย่างเพียงพอแล้ว

ในปี 2546 จนถึงปัจจุบัน คณะกรรมการตรวจสอบยังคงจัดจ้างผู้ชำนาญทำการตรวจสอบภายใน
เพื่อให้เสริมสร้างความมั่นใจในระบบการควบคุมภายในของบริษัทอย่างต่อเนื่องตามแนวทางการกำกับดูแลกิจการที่ดี
โดยเน้นตรวจสอบระบบควบคุมการปฏิบัติงานด้านการให้เช่าซื้อ การตรวจสอบลูกหนี้เช่าซื้อของบริษัท
การประเมินความเพียงพอของการตั้งสำรองเผื่อหนี้สงสัยจะสูญ
และการตรวจสอบเกี่ยวกับความถูกต้องเหมาะสมของวิธีการบัญชีที่ใช้เพื่อให้มั่นใจในการรายงานทางการเงินว่ามีความถูกต้องและเหมาะสม
ซึ่งการดำเนินการตรวจสอบมุ่งเน้นเกี่ยวกับความโปร่งใส
และสอดคล้องกับหลักการกำกับดูแลกิจการที่ดีเกี่ยวกับองค์กรและสภาพแวดล้อมของการควบคุมภายในของบริษัท
การบริหารความเสี่ยง ความควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล ระบบการติดตามงาน
โดยคณะกรรมการและคณะกรรมการตรวจสอบเห็นว่าบริษัทมีระบบควบคุมภายในเพียงพอที่จะไม่ก่อให้เกิดความเสียหายอย่างร้ายแรงที่ส่งผลกระทบต่อฐานะและการดำเนินงานของบริษัท

ทั้งนี้
คณะกรรมการตรวจสอบได้มีการพิจารณารายละเอียดของการตรวจสอบระบบควบคุมภายในของบริษัทอย่างต่อเนื่อง
ผ่านการประชุมคณะกรรมการตรวจสอบครั้งที่ 5/2548 ในวันที่ 9 พฤศจิกายน 2548
โดยมีเจ้าหน้าที่จากฝ่ายตรวจสอบภายในซึ่งเป็นบุคคลภายนอก
และผู้ตรวจสอบบัญชีเข้าร่วมประชุมเพื่อรายงานโดยตรง ซึ่งสามารถสรุปได้ดังต่อไปนี้

1) ได้พิจารณาความคืบหน้าถึงเรื่องการตรวจสอบประวัติลูกหนี้เชิงลึกของบริษัท
เพื่อรับทราบสาเหตุที่ลูกหนี้มีปัญหาในการผ่อนชำระค่างวดไม่ต่อเนื่อง
และได้แจ้งให้ฝ่ายบริหารของบริษัทหาแนวทางที่รัดกุมในการอนุมัติสินเชื่อ
เพื่อลดแนวโน้มการตั้งสำรองหนี้สงสัยจะสูญในอนาคต

2) ได้พิจารณารับรองงบการเงินไตรมาสที่ 3 ของปี 2548 ณ สิ้นสุดวันที่ 30 กันยายน 2548
และเพื่อรับทราบผลการตรวจสอบจากผู้ตรวจสอบบัญชีอนุญาตซึ่งได้รายงานในที่ประชุมว่า
ทางผู้ตรวจสอบบัญชีได้รับความร่วมมือในการรับเอกสารและข้อมูลต่างๆจากบริษัทเป็นอย่างดี
มีการจัดทำรายงานทางบัญชีถูกต้องตามมาตรฐานบัญชี
โดยสามารถเปรียบเทียบได้จากรายงานทางบัญชีของบริษัทที่อยู่ในตลาดหลักทรัพย์ฯ อย่างไรก็ตาม
บริษัทยังมีบางรายการที่ต้องปรับปรุง เช่น
ควรแจกแจงรายละเอียดเงินทดรองจ่ายพร้อมภาษีมูลค่าเพิ่มในแต่ละรายการ
และการตีมูลค่ายุติธรรมของรถยึดในแต่ละครั้งควรมีลายเซ็นของเจ้าหน้าที่รับรองราคา เป็นต้น

นอกจากนี้
คณะกรรมการตรวจสอบได้รับทราบผลสรุปของการตรวจสอบระบบควบคุมภายในของบริษัทประจำปี
2548 ผ่านการประชุมคณะกรรมการตรวจสอบครั้งที่ 1/2549 ในวันที่ 27 กุมภาพันธ์ 2549
โดยมีเจ้าหน้าที่จากฝ่ายตรวจสอบภายในซึ่งเป็นบุคคลภายนอกเข้าร่วมประชุมเพื่อรายงานโดยตรง
และได้รายงานสรุปว่าบริษัทมีระบบควบคุมภายในโดยรวมเกี่ยวกับการปฏิบัติงานเช่าซื้อและการติดตามหนี้เพียงพอในระดับที่จะสร้างความเชื่อมั่นต่อการดำเนินงาน
รวมถึงระบบควบคุมภายในทั้งด้านบัญชี และการเงิน
โดยมั่นใจได้ว่าจะสามารถป้องกันความเสียหายอันจะส่งผลกระทบร้ายแรงต่อฐานะการเงินและการดำเนินงานของบริษัท
โดยมีรายละเอียดของผลสรุปและข้อเสนอแนะเพื่อปรับปรุงและแก้ไขจากการตรวจสอบระบบควบคุมภายในโดยรวมดังนี้คือ

ผลสรุปจากการตรวจสอบระบบควบคุมภายใน

1.  บริษัทมีการปฏิบัติงานด้านบัญชีสอดคล้องและเป็นไปตามบทบัญญัติ
    และข้อกำหนดของกฎหมายที่เกี่ยวข้อง
    รวมทั้งมีการควบคุมด้านการบัญชีโดยรวมเพียงพอให้มั่นใจได้ว่า
    การจัดทำข้อมูลทางการเงินมีความถูกต้องตามที่ควรจะเป็นและเชื่อถือได้

2.  บริษัทมีการปฏิบัติงานและการควบคุมทางด้านการเงินโดยรวมเพียงพอในระดับหนึ่ง
    เชื่อได้ว่าน่าจะสามารถลดความเสี่ยงและป้องกันความเสียหายที่อาจจะส่งผลกระทบอย่างร้ายแรงต่อฐานะการเงินและการดำเนินงานของบริษัทได้

3.  บริษัทสามารถจัดทำรายงานต่างๆ ทางการเงินเพื่อเสนอต่อหน่วยงานควบคุมต่าง ๆ
    ที่เกี่ยวข้องได้ตามที่กำหนด แม้จะเคยเกิดข้อผิดพลาดบ้าง
    แต่ก็ไม่ได้ก่อให้เกิดผลเสียหายที่ร้ายแรงต่อการดำเนินงานแต่อย่างใด

4.  บริษัทมีการกันเงินสำรอง ณ สิ้นปี 2548
    จากการขยายตัวของสินเชื่อเช่าซื้อเป็นจำนวนที่เชื่อว่าเพียงพอ
    สามารถรองรับความเสียหายที่อาจจะเกิดขึ้นจากการปล่อยสินเชื่อใหม่

5.  บริษัทยังมีความเสี่ยงด้านการดำเนินงานที่อาจเกิดขึ้นบางประการ
    ทั้งที่เกี่ยวกับด้านการแข่งขันค่อนข้างสูง ด้านการลดมูลค่าของหลักประกัน ทำให้มีมูลค่าไม่คุ้มหนี้
    ความเสี่ยงจากการปฏิบัติตามเงื่อนไขการวางหลักประกัน
    การออกหุ้นกู้และการกู้ยืมเงินจากธนาคาร ความเสี่ยงจากการฉ้อโกงของกลุ่มมิจฉาชีพ
    และความเสี่ยงจากภาวะการณ์ทางเศรษฐกิจโดยเฉพาะด้านการเปลี่ยนแปลงเพิ่มขึ้นของราคาน้ำมันและอัตราดอกเบี้ย

โดยข้อเสนอแนะจากการตรวจสอบระบบควบคุมภายใน ดังนี้

1.  ข้อเสนอแนะเพื่อปรับปรุงแก้ไขตามข้อสังเกตโดยผู้ตรวจสอบระบบควบคุมภายในตามการรายงานของผู้ตรวจสอบ
    คณะกรรมการตรวจสอบได้มีการกำชับให้ฝ่ายบริหารปฏิบัติงานด้วยความระมัดระวังเพื่อลดความเสี่ยงจากการดำเนินงานตามข้อสังเกตของผู้ตรวจสอบทุกครั้งและให้ทำการปรับปรุงแก้ไขตามข้อเสนอแนะในรายงานการตรวจสอบ
    ซึ่งจะมีการติดตามการปรับปรุงแก้ไขแต่ละเรื่องในการตรวจสอบเรื่องนั้นๆ ในคราวต่อไป

2.  ประเด็นที่เป็นสาระสำคัญอันจะส่งผลกระทบหรือเพิ่มความเสี่ยงต่อกิจการโดยตรง
    ผู้ตรวจสอบจะมีการแจ้งให้ทราบตั้งแต่อยู่ระหว่างทำการตรวจสอบ
    ซึ่งฝ่ายบริหารจะสั่งให้ทำการปรับปรุงแก้ไขโดยทันที

3.  เรื่องอื่นๆ ที่เป็นข้อเสนอแนะโดยทั่วไป จะได้รับการปรับปรุงแก้ไขในภายหลัง

  อย่างไรก็ดี ข้อเสนอแนะในประเด็นเกี่ยวกับการลดและป้องกันความเสี่ยงที่เกิดจากปัจจัยภายนอก
  และการแข่งขันในธุรกิจให้เช่าซื้อรถยนต์มือสอง บริษัทอาจจะไม่สามารถทำได้ผลอย่างจริงจัง
  เนื่องจากแนวโน้มการแข่งขันที่รุนแรงของธุรกิจให้เช่าซื้อรถยนต์ในอนาคต
  และความเสี่ยงที่เป็นผลกระทบโดยตรงจากการเปลี่ยนแปลงทางเศรษฐกิจ
  โดยเฉพาะในช่วงที่เป็นภาวะเศรษฐกิจขาลงเช่นปัจจุบัน
  รวมถึงการเปลี่ยนแปลงของอัตราดอกเบี้ยในตลาดการเงินที่เป็นช่วงดอกเบี้ยขาขึ้น
  ตลอดจนมีผลกระทบจากการเปลี่ยนแปลงในราคาน้ำมันที่มีแนวโน้มเพิ่มสูงขึ้นอย่างต่อเนื่อง